C 342/152
SK
Úradný vestník Európskej únie
6.9.2022
Štvrtok 17. februára 2022
autonómnejšou, pokiaľ ide o otázky zdravia, a diverzifikovala svoje dodávateľské reťazce s cieľom ukončiť závislosť od autoritárskych a totalitných režimov; víta partnerstvo medzi EÚ a USA v rámci globálnej očkovacej kampane proti ochoreniu COVID-19;
14. uznáva, že technológie, prepojenosť a tok údajov sú dôležitými rozmermi vonkajších vzťahov EÚ a dohôd o partnerstve a majú významné geopolitické dôsledky; naliehavo vyzýva EÚ, aby rozvíjala globálne partnerstvá s cieľom stanoviť spravodlivé, otvorené a hodnotovo založené normy a štandardy pre etické a na ľudí orientované využívanie technológií založené na pravidlách, ktoré rešpektuje súkromie jednotlivých používateľov, najmä pokiaľ ide o umelú inteligenciu a správu internetu, a to postavením kybernetickej diplomacie do centra jej vonkajších činností; zdôrazňuje, že je potrebné, aby EÚ v tejto súvislosti zabezpečila spoluprácu a koordináciu medzi demokraciami a zaistila dodržiavanie medzinárodného a humanitárneho práva pri riešení konfliktov; zdôrazňuje konkrétnu hrozbu, ktorú nové digitálne technológie môžu predstavovať pre obhajcov ľudských práv a ďalšie osoby prostredníctvom kontroly, obmedzovania a podkopávania ich činností, ako to nedávno ukázali odhalenia kauzy Pegasus; vyzýva EÚ, aby prevzala iniciatívu a podporila moratórium na vývoz technológie spyware na účely represií a prijatie komplexného medzinárodného regulačného rámca v tejto oblasti; žiada EÚ a členské štáty, aby zabezpečili náležitú starostlivosť v oblasti ľudských práv a riadne preverovanie vývozu európskej technológie na sledovanie a technickej pomoci v súlade s nariadením o dvojakom použití (7); vyzýva EÚ a členské štáty, aby spolupracovali s vládami tretích krajín s cieľom skoncovať s represívnymi praktikami a právnymi predpismi v oblasti kybernetickej bezpečnosti a boja proti terorizmu; podčiarkuje, že je potrebné, aby EÚ zachovala práva jednotlivca; zdôrazňuje preto, že systémy sociálneho hodnotenia nie sú v súlade so základnými hodnotami EÚ; kladie dôraz na to, že takéto politiky a nástroje dohľadu by sa v EÚ za žiadnych okolností nemali zaviesť a používať; zdôrazňuje preto, že EÚ musí pracovať na obmedzení nadnárodného dosahu digitálnej represie a boji proti nemu; konštatuje, že vývoz obranných technológií a zbraní je v právomoci členských štátov;
15. opätovne pripomína, že EÚ by mala vypracovať a zaviesť globálnu stratégiu v oblasti prepojenosti ako rozšírenie súčasnej stratégie EÚ na prepájanie Európy a Ázie a ako strategickú reakciu s cieľom posilniť svoj vplyv v mnohých regiónoch sveta, ako sú Latinská Amerika, Afrika a Ázia; víta preto ambicióznu a mnohostrannú iniciatívu Global Gateway, ktorú Komisia predstavila 1. decembra 2021 a ktorá sa zameriava na spravodlivé a udržateľné investovanie okrem iného do digitálnych sietí a kvalitnej infraštruktúry s partnermi na celom svete a sľubuje silnejšie partnerstvá bez vytvárania závislostí; zdôrazňuje, že Komisia by mala podmieniť projekty v oblasti prepojenosti s tretími krajinami dodržiavaním prísnych sociálnych a pracovných práv, transparentnosti, ľudských práv, náležitej starostlivosti, interoperability, dobrej správy vecí verejných a demokratických noriem a etickým využívaním technológií, a to doma i v zahraničí; v tejto súvislosti konštatuje, že Komisia by mala vypracovať stratégiu na zlepšenie prístupu svojich partnerov k spoľahlivým a bezpečným technológiám; zdôrazňuje, že investície do prepojenosti musia podporovať hospodársku odolnosť a dekarbonizáciu hospodárstva v súlade s Parížskou dohodou; požaduje zvýšené úsilie o realizáciu partnerstiev EÚ v oblasti prepojenosti a nabáda Komisiu, aby vypracovala tieto projekty v oblasti prepojenosti v spojení a v spolupráci s podobne zmýšľajúcimi partnermi; privítal by vytvorenie partnerstva v oblasti prepojenosti s Africkou úniou (AÚ) na nasledujúcom samite medzi AÚ a EÚ;
16.
víta globálnu iniciatívu G7 s názvom Build Back Better World a naliehavo vyzýva EÚ, aby zohrávala aktívnu úlohu pri jej ďalšom rozvoji, a to aj prostredníctvom identifikácie prepojení a vzájomne posilňujúcim spôsobom s iniciatívou Global Gateway;
Zlepšenie viditeľnosti a rozhodovacieho procesu EÚ a plné a účinnejšie využívanie nástrojov tvrdej a mäkkej moci EÚ vrátane zavedenia hlasovania kvalifikovanou väčšinou pri rozhodovaní o zahraničnej politike EÚ
17. pripomína, že EÚ potrebuje predovšetkým jednotu a silnejšiu a skutočnú politickú vôľu svojich členských štátov spoločne sa dohodnúť na spoločných cieľoch zahraničnej politiky EÚ, ako aj na spolupráci EÚ v oblasti bezpečnosti a obrany so zameraním na vykonávanie cieľov, hodnôt, zásad a noriem článku 21 Zmluvy o EÚ, a podporovať ich; zdôrazňuje potrebu vytvoriť bezpečnostnú a obrannú úniu, ktorá by slúžila ako východiskový bod pre vykonávanie spoločnej európskej obrannej politiky v súlade s ustanovením článku 42 ods.
2 Zmluvy o EÚ;
(7)
Nariadenie Európskeho parlamentu a Rady (EÚ) 2021/821 z 20. mája 2021, ktorým sa stanovuje režim Únie na kontrolu vývozov, sprostredkovania, technickej pomoci, tranzitu a transferu položiek s dvojakým použitím (Ú. v.
EÚ L 206, 11.6.2021, s. 1).